Katima-kwarantynkamp onder konstruksie - Landbou - Republikein
Wednesday, February 26th, 16:41:48
Katima-kwarantynkamp onder konstruksie
Proefslagtery volg binnekort
29 January 2020 | Landbou
Yandi du Plessis – Die Vleisraad van Namibië beoog om die Katima Mulilo uitvoer-abattoir binnekort in bedryf te hê.
Die ministerie van landbou, water en bosbou het die Vleisraad se hulp versoek in verband met die inwerkingstelling van dié abattoir.
Dit is die Vleisraad se taak om befondsing vir die proses te bekom.
Kontrakteurs wat vir verkoeling, water, elektrisiteit en sekuriteit voorsiening moet maak, is reeds aan die werk.
Die abattoir behoort teen einde Februarie 2020 met proefslagtery te begin.
Herstelwerk aan die Katima Mulilo-kwarantynkamp moet egter eers afgehandel word.
Vleisprodusente van die Zambesistreek het die afgelope vyf jaar nie toegang tot 'n formele mark gehad nie. Alle beeste wat vir slagting by die abattoir aangebied word, moet eers aan die Wêreldorganisasie vir Dieregesondheid (OIE) se vereistes vir kommoditeitsgebaseerde handel (CBT) voldoen.
Luidens berigte sal die projek deur die ministerie van landbou, water en bosbou, die ministerie van werke, vervoer en kommunikasie, die Vleisraad en Meatco bestuur word.
Die Vleisraad is gevra om die projek te bestuur ná verskeie klagtes van wanbestuur, begrotingsprobleme, en 'n tekort aan vleisprodusente uit die Zambesistreek.
Die landbouministerie het 'n ooreenkoms met 'n plaaslike vleisprodusent, Zambezi Meat Corporation (Zamco), aangegaan.
Zamco sal voortaan vir die bestuur van die abattoir verantwoordelik wees.
Die Vleisraad is nie by die bou van die abattoir betrokke nie, en vordering wat tot dusver daarmee gemaak is, kan nie bevestig word nie.
Die abattoir se slagkapasiteit sal deur die markaanvraag bepaal word.
Aanvanklik sal beeste net vir die plaaslike mark geslag word. Die Katima Mulilo-abattoir sal egter tot 45 beeste per dag kan slag wanneer dit ten volle in werking is.
Volgens me. Magda van Schoor, 'n verteenwoordiger van die Vleisraad, is die plan om vleis na die suide van die veterinêre kordonheining (Rooilyn) uit te voer.
Dié proses moet met die vereistes van die OIE, die direktoraat van veeartsenydienste (DVS), CBT en die bek-en-klouseer-noodplan strook.
"Dit is noodsaaklik om die integriteit van die areas wat nié deur bek-en-klouseer getref is, of Namibië se vleisuitvoermark, onder geen omstandigehede in die gedrang te bring nie," sê Van Schoor.
Sy het dit duidelik gemaak uitvoere sal volgens streng dieregesondheids- en vleishanteringsmaatreëls geskied. Die beeste sal vir 'n tydperk van 30 dae in kwarantyn geplaas word, waarná van die vleis selfs gekook sal word om veiligheid te verseker.
Die Katima Mulilo-abattoir is nie die enigste uitvoerder in die noordelike kommunale gebiede nie.
Die Oshakati uitvoer-abattoir kan ook vleis na gebiede suid van die Rooilyn uitvoer indien dit deur die DVS goedgekeur is.